Fis-27 ta' Ġunju 2018, l-ambaxxaturi għall-UE qablu dwar il-pożizzjoni ta' negozjar tal-Kunsill għall-proposta tal-Kummissjoni biex il-ħlasijiet transkonfinali bl-euro jsiru irħas fl-UE kollha. Huma talbu lill-presidenza biex tibda negozjati mal-Parlament Ewropew hekk kif il-Parlament ikun lest biex jinnegozja. Biex suq uniku jaħdem tajjeb, il-konsumaturi u n-negozji kollha għandu jkollhom aċċess għall-istess benefiċċji f'dak li jirrigwarda ħlasijiet bl-euro. Illum qbilna li trasferiment ta' euro m'għandu qatt ikun soġġett għal tariffa sproporzjonata, irrispettivament minn jekk il-konsumatur ikunx ibbażat fiż-żona tal-euro jew le. Vladislav Goranov, ministru għall-finanzi tal-Bulgarija, li bħalissa għandha l-presidenza tal-Kunsill Mill-2009, tranżazzjonijiet nazzjonali u transkonfinali bl-euro jsiru bl-istess prezz fiż-żona tal-euro. Iżda ħlasijiet transkonfinali bl-euro minn pajjiżi li mhumiex fl-euro huma soġġetti għal tariffi għoljin. Il-Kunsill approva l-proposta tal-Kummissjoni biex it-tariffi għal ħlasijiet transkonfinali bl-euro għal servizzi bħal trasferimenti ta' kreditu, ħlasijiet bil-kard jew ħruġ ta' flus kontanti jiġu allinjati mat-tariffi għal ħlasijiet korrispondenti nazzjonali tal-istess valur bil-munita nazzjonali tal-Istat Membru fejn ikun jinsab il-fornitur ta' servizz ta' ħlas ta' min qed juża s-servizz ta' ħlas. Din il-miżura ser testendi l-benefiċċji ta' trasferimenti transkonfinali rħas tal-euro għal 150 miljun klijent oħra li mhumiex fiż-żona tal-euro, u potenzjalment 1.8 biljun tranżazzjoni aktar kull sena. Barra minn hekk, il-proposta riveduta mill-Kunsill iżżid ir-rekwiżiti ta' trasparenza fuq l-ispejjeż tal-kambju tal-munita meta dak is-servizz jiġi offrut qabel ma ssir tranżazzjoni ta' ħlas. Dan isir bl-introduzzjoni ta' obbligu li jiġi żvelat kemm huma t-tariffi applikati bħala d-differenza bejn l-ammont totali tat-tranżazzjoni bil-munita tal-kont ta' min qed iħallas u l-ammont li jirriżulta mill-applikazzjoni tar-rata tal-kambju ta' referenza l-aktar reċenti disponibbli tal-Bank Ċentrali Ewropew. Il-passi li jmiss In-negozjati mal-Parlament Ewropew jistgħu jipproċedu hekk kif il-Parlament ikun qabel dwar il-pożizzjoni tiegħu. Hija meħtieġa maġġoranza kwalifikata għall-adozzjoni mill-Kunsill, bi qbil mal-Parlament Ewropew. It-test tal-mandat ta' negozjar tal-Kunsill dwar ħlasijiet transkonfinali